
Acasă > Analize > Românii de pe Valea Timocului acuză exploatările de aur si cupru chinezești... 


Românii din Valea Timocului (Serbia) afectaţi de exploatarea minieră din zona 
orașului Bor, unde compania chineză Zi Jin extrage zăcăminte de cupru și aur din 
2018, au lansat un protest, joi, la Craiova, prin care solicită sprijin din partea 


autorităților din România, Serbia și Uniunii Europene. 


Aceștia susțin că pe lângă problemele de poluare au probleme legate de exproprieri abuzive, 
pentru că reprezentanţii companiei chineze le iau fără niciun drept casele, pământurile și 
pădurile pentru care nu le plătesc nimic. 


„La Bor se exploatează aurul și cuprul de 124 de ani. Din 2018, mina de la Bor a fost 
cumpărată de firma chineză Zi Jin, o firmă de stat din China, și de atunci au început marile 
probleme. Noi am avut și în trecut probleme cu ecologia în zonă, pentru că la Bor pe lângă 
minele din zonă avem și o topitorie, însă acum s-a renovat și nu mai poluează aerul atât de 
mult, dar în zonă pământul și apa nu mai pot fi folosite din păcate pentru agricultură. Avem 
cel mai poluat râu din Europa, se numește râul Borului, care se varsă în Timoc și din Timoc 
se varsă în Dunăre, așa că și Dunărea este afectată și țările care sunt lângă Serbia: Bulgaria 
și România simt poluare care vine de la Bor”, a spus, joi, la Craiova, Predrag Balasevic, 
reprezentant al românilor din Valea Timocului, președintele Partidului Neamul Românesc din 
Serbia. 

„Pe lângă poluare, avem probleme din cauza politicii pe care o aduc chinezii printr-un 
minerit necontrolat. Deci ei nu respectă nicio lege din Serbia: deschid noi cariere, intră pe 
pământul oamenilor fără o aprobare din partea instituţiilor sârbești, iar oamenii sunt nevoiți 
să dea în judecată această firmă, dar având în vedere situația juridică din Serbia, procesele 
durează foarte mult. Deci se intră pe pământ, li se ia fără a le plăti ceva pentru casele lor, 
pentru pământurile lor, pentru pădurile lor. Serbia are o lege prin care firmele străine pot să 
facă exproprierea terenului. Este o lege unică în Europa. Statul sârb, instituţiile locale, 


primăria nu fac nimic pentru a sprijini acești oameni”, a subliniat Predrag Balasevic. 


Acesta a menţionat că de două săptămâni oamenii dintr-un sat au blocat un drum 
pentru a nu mai da voie utilajelor și camioanelor să treacă prin satul lor, „pentru 
că au distrus tot”, iar un studiu al Institutului de Sănătate de la Belgrad a arătat 
că toate tipurile de cancer sunt de până la zece ori mai multe în această zonă 
decât media în Serbia. 


„Deci oamenii sunt bolnavi, li se distruge tot, inclusiv sănătatea. Se încalcă și Constituţia 
Serbiei, iar noi cerem un ajutor de la instituţiile românești, pentru că strigătul la Belgrad 
care a fost trimis de mai multe ori nu a fost auzit. Nu s-a reacționat, prin acest protest 
cerem să se reacționeze. Serbia este pe un drum spre UE, dar nu respectă niște drepturi 
elementare când este vorba de minorităţi, ecologie, justiție, drepturile omului. Bucureștiul 
ar trebui să aibă grijă mai mare față de o comunitate care este aici, lângă graniţa cu 
România, care nu are drepturi elementare. Dar noi suntem într-o situație unde fizic nu mai 
putem trăi pe pământul nostru”, a declarat Predrag Balasevic în cadrul unei dezbateri pe 


această temă organizată la Biblioteca Judeţeană „Alexandru și Aristia Aman” din Craiova. 


